ក្រសួងព័ត៌មាន​លុប​ចោល​អាជ្ញាបណ្ណ​សារព័ត៌មាន​មួយ​ទៀត​នៅ​ខេត្ត​កំពង់​ឆ្នាំង
លោក មាស សុភ័ណ្ឌ អ្នក​នាំពាក្យ​ក្រសួង​ព័ត៌មាន​ បាន​ប្រាប់​វីអូអេ​នៅ​ថ្ងៃ​ពុធ​នេះ​ថា ​អាជ្ញាធរ​បាន​ព្រមាន​សារព័ត៌មាន​មួយ​នេះ​ជាច្រើន​ដង​ហើយ ​មុន​នឹង​ចាត់វិធានការ​ចុង​ក្រោយ​នេះ។
ភ្នំពេញ — ក្រសួងព័ត៌មានបានសម្រេចលុបចោលអាជ្ញាបណ្ណរបស់វិទ្យុល្បីឈ្មោះមួយ នៅខេត្តកំពង់ឆ្នាំង ឈ្មោះ «រិទ្ធិសែន» និងអាជ្ញាបណ្ណគេហទំព័ររបស់វិទ្យុនេះផងដែរ។ នេះបើយោងតាមប្រកាសមួយច្បាប់ ចុះថ្ងៃទី១២ ខែឧសភា ឆ្នាំ២០២០ ដោយរដ្ឋមន្ត្រីក្រសួងព័ត៌មាន។ បើតាមប្រកាសនោះ ក្រសួងលុបចោលប្រកាសដែលអនុញ្ញាតឲ្យលោក សុខ ឧត្តម បើកស្ថានីយវិទ្យុFM99.75MHz នៅខេត្តកំពង់ឆ្នាំង និងគេហទំព័រឈ្មោះ «រិទ្ធិសែន» ដោយអះអាងថា ម្ចាស់អាជ្ញាបណ្ណសារព័ត៌មានមួយនេះ «បានផ្សព្វផ្សាយព័ត៌មានបំផ្លើសការពិត ញុះញង់ឲ្យកើតមានអំពើហិង្សា បង្កការរើសអើងពូជសាសន៍ បង្កអសន្តិសុខ និងចលាចលសង្គម ដែលជាការរលោភបំពានលើវិជ្ជាជីវៈ និងកិច្ចសន្យាដែលសាមីខ្លួនបានតម្កល់ទុកនៅក្រសួងព័ត៌មាន»។ លោក មាស សុភ័ណ្ឌ អ្នកនាំពាក្យក្រសួងព័ត៌មាន បានប្រាប់វីអូអេនៅថ្ងៃពុធនេះថា អាជ្ញាធរបានណែនាំសារព័ត៌មានមួយនេះជាច្រើនដងហើយ មុននឹងចាត់វិធានការចុងក្រោយនេះ។ «យើងបានពិនិត្យមើលការផ្សព្វផ្សាយរបស់គាត់ រហូតដល់យើងមានការអប់រំគាត់នៅថ្នាក់ខេត្តតាមមន្ទីរព័ត៌មានហ្នឹង បានអញ្ជើញគាត់មកធ្វើការអប់រំជាច្រើនលើកច្រើនសារហើយដែរ មុននឹងយើងសម្រេចចិត្តដកអាជ្ញាបណ្ណហ្នឹង»។ ប៉ុន្តែ អ្នកនាំពាក្យរូបនេះ មិនបានបញ្ជាក់ថា តើសកម្មភាពឬព័ត៌មានជាក់លាក់ណាមួយដែលសារព័ត៌មាននេះបានផ្សព្វផ្សាយ ដែលជាបុព្វហេតុនៃការដកអាជ្ញាបណ្ណនេះទេ។ VOA មិនអាចសុំការអត្ថាធិប្បាយពីលោក សុខ ឧត្តម ម្ចាស់អាជ្ញាបណ្ណបាននៅឡើយទេ នៅថ្ងៃពុធនេះ។ ទំព័រហ្វេសប៊ុករបស់សារព័ត៌មាន រិទ្ធិសែន ដែលផ្សាយផ្ទាល់នៅថ្ងៃទី១៣ ខែឧសភា បង្ហាញពីការពិភាក្សាមួយនិយាយអំពី «ចៅក្រមសាលាដំបូងខេត្តកំពង់ឆ្នាំងស្រាវជ្រាវឲ្យដល់ឬសគល់ក្នុងសំណុំរឿងព្រហ្មទណ្ឌលេខ៤៩៤ ចុះថ្ងៃទី១៣ ខែកក្កដា ឆ្នាំ ២០១៩ តើភាគីខាងណាជាអ្នកល្មើសឲ្យប្រាកដ»។ ចំណែកព័ត៌មានផ្សេងៗដែលពួកគេបានផ្សាយកន្លងទៅ ដូចជា«សំណង់ខុសច្បាប់របស់ជនជាតិវៀតណាមសង់រួច ៧០% ចំកណ្ដាលក្រុងកំពង់ឆ្នាំង សង់ចំពីលើស្ពានថ្មពីផ្សារលើទៅផ្សារក្រោមស្ថិតនៅភូមិផ្សារលើឃុំផ្សារឆ្នាំងក្រុងកំពង់ឆ្នាំង។ អាជ្ញាធរខេត្តនិងប្រធានមន្ទីរដែនដីខេត្តកំពង់ឆ្នាំងធ្វើមិនដឹង»។ លោក ម៉ម ឈឿម ប្រធានមន្ទីរព័ត៌មានខេត្តកំពង់ឆ្នាំង បានថ្លែងប្រាប់ VOA នៅថ្ងៃពុធថា កន្លងទៅ មន្រ្តីខាងមន្ទីរធ្លាប់ហៅម្ចាស់វិទ្យុនោះមកណែនាំអំពី «ការប្រើប្រាស់ពាក្យពេចន៍» ដែលលោកថា «អសីលធម៌» ដែលភាគច្រើនជាការផ្សព្វផ្សាយនៅលើបណ្តាញសង្គមហ្វេសប៊ុករបស់វិទ្យុរិទ្ធិសែន។ ប៉ុន្តែលោកថា លោកមិនបានស្នើឲ្យបិទវិទ្យុនេះទៅក្រសួងព័ត៌មាននោះទេ។ លោកបញ្ជាក់ថា៖ «កន្លងមកយើងធ្លាប់បានហៅណែនាំដែរតើអំពីគាត់ប្រើពាក្យអសុរោះ ខ្ញុំបានហៅមកដែរ ណែនាំគាត់ដែរ នៅក្នុងគេហទំព័រ ក៏ដូចជាព័ត៌មាន យើងបានប្រាប់គាត់ដែរ។ ហើយក៏បានឲ្យជំនាញ ហៅគាត់មកណែនាំដែរ មិនមែនអត់ទេ។ លោកមិនអាចបញ្ជាក់ប្រាប់ថា ពាក្យអសីលធម៌នោះមានអ្វីខ្លះនោះទេ ដោយលោកឲ្យមើលការផ្សព្វផ្សាយតាមហ្វេសប៊ុករបស់គេហទំព័រនោះ។ កាលពីខែមេសា រដ្ឋមន្ត្រីក្រសួងព័ត៌មានលោក ខៀវ កាញារីទ្ធ បានសម្រេចលុបចោលអាជ្ញាបណ្ណដែលផ្តល់ឲ្យលោក សុវណ្ណ សុខា បើកដំណើរការផ្សាយគេហ ទំព័រ www.tvfb.com.kh និងគេហទំព័រ www.tvfb.news ក្រោមហេតុផលថា «ម្ចាស់អាជ្ញាបណ្ណបានផ្សព្វផ្សាយព័ត៌មានដែលមានចរិតញុះញង់បង្កឲ្យប៉ះពាល់ដល់សន្តិសុខសណ្តាប់ធ្នាប់ និងសុវត្ថិភាពសង្គម»។ ការដកអាជ្ញាបណ្ណពេលនោះ ធ្វើឡើងក្រោយពីលោក សុវណ្ណ រិទ្ធី ជានិពន្ធនាយក ត្រូវបានចាប់ខ្លួន ពាក់ព័ន្ធនឹងការបង្ហោះព័ត៌មាន ដោយដកស្រង់សាររបស់លោកនាយករដ្ឋមន្ត្រី ហ៊ុន សែន៕